b'\n_START_ARTICLE_\nT-150\n_START_PARAGRAPH_\nT-150 ir T-150K\xc2\xa0\xe2\x80\x93 universalus traktorius, kuris gaminamas Charkovo traktori\xc5\xb3 gamykloje. Traktorius T-150 turi vik\xc5\xa1rin\xc4\x99 va\xc5\xbeiuokl\xc4\x99, o T-150K\xc2\xa0\xe2\x80\x93 ratin\xc4\x99. Abu traktoriai tarpusavyje yra maksimaliai unifikuoti\xc2\xa0\xe2\x80\x93 skiriasi tik va\xc5\xbeiuokle ir transmisija. Pirmasis ratinio traktoriaus variantas (T-150K) buvo pagamintas anks\xc4\x8diau ir buvo labiau paplit\xc4\x99s.\n_START_SECTION_\nModifikacijos\n_START_PARAGRAPH_\nTraktorius T-150K tur\xc4\x97jo karin\xc4\x99 modifikacij\xc4\x85 T-155, skirt\xc4\x85 vilkti artilerijos pab\xc5\xabklams ir atlikti kariuomen\xc4\x97s in\xc5\xbeinerinius-statybos darbus. Nuo bazinio modelio skiriasi galine dalimi, kurioje, vietoje padarg\xc5\xb3 prikabinimo sistemos, sumontuotas vilkimo kablys, \xc4\xafrengtu variklio pa\xc5\xa1ildymo \xc4\xafrenginiu, didesniu va\xc5\xbeiavimo grei\xc4\x8diu, pailgintu galiniu pusr\xc4\x97miu, ant kurio sumontuotas krovininis k\xc4\x97bulas._NEWLINE_Traktoriaus T-150K modifikacija T-156 pritaikyta darbui su krautuvu, o modelis LT-157 (rus. \xd0\x9b\xd0\xa2-157) naudojamas med\xc5\xbei\xc5\xb3 vilkimui._NEWLINE_Ant traktoriaus T-150K baz\xc4\x97s Rybinsko keli\xc5\xb3 ma\xc5\xa1in\xc5\xb3 gamyklos gamina vienaa\xc5\xa1ius plentvolius DU-62 (rus. \xd0\x94\xd0\xa3-62), DM-476 (rus. \xd0\x94\xd0\x9c-476) ir skreperius DZ-12 (rus. \xd0\x94\xd0\x97-12), DZ-121 (rus. \xd0\x94\xd0\x97-121). \xc5\xa0ie traktoriai skiriasi tuo, kad vietoje galinio pusr\xc4\x97mio sumontuoti ma\xc5\xa1in\xc5\xb3 (plentvoli\xc5\xb3, skreperi\xc5\xb3) r\xc4\x97mai. \xc5\xa0arnyrinis mazgas tarp pusr\xc4\x97mi\xc5\xb3\xc2\xa0\xe2\x80\x93 modifikuotas._NEWLINE_Taip pat buvo gaminta modifikacija su \xc5\xbeema kabina, sumontuota ant galinio pusr\xc4\x97mio, kuri buvo naudojama kaip aerodromo vilkikas.\n_START_SECTION_\nKonstrukcijos ypatumai\n_START_PARAGRAPH_\nTraktori\xc5\xb3 T-150 ir T-150K varikliai sumontuoti priekyje. U\xc5\xbe variklio sumontuota (kietai tvirtinama) pavar\xc5\xb3 d\xc4\x97\xc5\xbe\xc4\x97, vir\xc5\xa1 jos\xc2\xa0\xe2\x80\x93 kabina, kurios gale degal\xc5\xb3 bakas. Pavar\xc5\xb3 d\xc4\x97\xc5\xbe\xc4\x97 turi kelis re\xc5\xbeimus (transportin\xc4\xaf, darbin\xc4\xaf, vilkimo (l\xc4\x97tas), atbulin\xc4\xaf), kuri\xc5\xb3 kiekvienas turi 4 pavaras, perjungiamas (hidromovomis) be galios praradimo. Auk\xc5\xa1\xc4\x8diausioms pavaroms naudojami planetiniai reduktoriai._NEWLINE_Vik\xc5\xa1rinis traktoriaus variantas vairuojamas vairara\xc4\x8diu\xc2\xa0\xe2\x80\x93 proporcingai vairo pasukimo kampui suma\xc5\xbe\xc4\x97ja alyvos sl\xc4\x97gis atitinkamoje pavar\xc5\xb3 d\xc4\x97\xc5\xbe\xc4\x97s movoje, kuri pradeda praslysti stabdydama vik\xc5\xa1r\xc4\x85. Taip pat, kiekvienam vik\xc5\xa1rui, galima \xc4\xafjungti skirtingas pavaras, tokiu b\xc5\xabdu gaunami fiksuoti pos\xc5\xabkio spinduliai._NEWLINE_Ratinis variantas susideda i\xc5\xa1 dviej\xc5\xb3 pusr\xc4\x97mi\xc5\xb3: priekinio\xc2\xa0\xe2\x80\x93 su varikliu, pavar\xc5\xb3 d\xc4\x97\xc5\xbee, kabina ir kuro baku; ir galinio\xc2\xa0\xe2\x80\x93 su padarg\xc5\xb3 prikabinimo sistema. Varantieji tiltai\xc2\xa0\xe2\x80\x93 vienodi (priekinis tiltas atjungiamas), su didelio skersmens pla\xc4\x8diomis padangomis.\n_START_SECTION_\nVariklis\n_START_PARAGRAPH_\nTraktoriui T-150 buvo sukurtas dyzelinis, skys\xc4\x8diu au\xc5\xa1inamas V6 variklis SMD-60 (rus. \xd0\xa1\xd0\x9c\xd0\x94-60). Nominali galia\xc2\xa0\xe2\x80\x93 150 AG. Variklyje sumontuota efektyvi, trij\xc5\xb3 pakop\xc5\xb3 oro valymo sistema, kuri\xc4\x85 sudaro sausas cikloninis, dviej\xc5\xb3 pakop\xc5\xb3 separatorius su nus\xc4\x97dusi\xc5\xb3 dulki\xc5\xb3 nusiurbimu ir smulkaus valymo inertinis-alyvos filtras. Variklis u\xc5\xbekuriamas paleid\xc5\xbeiamuoju benzininiu varikliu su elektriniu starteriu. Traktoriuje T-150K montuojami SMD-62 (rus. \xd0\xa1\xd0\x9c\xd0\x94-62) varikliai, kuri\xc5\xb3 galia 165 AG.\n_START_SECTION_\nTransmisija\n_START_PARAGRAPH_\nTraktoriuose montuojamos mechanin\xc4\x97s transmisijos su pavar\xc5\xb3 perjungimo hidromovomis, kuriomis pavaros perjungiamos neprarandant galios (va\xc5\xbeiuojant, esant apkrovai). Jud\xc4\x97jimo re\xc5\xbeimai (transportinis, darbinis, l\xc4\x97tas, atbulinis) perjungiami traktoriui stovint._NEWLINE_Pavar\xc5\xb3 d\xc4\x97\xc5\xbe\xc4\x97 vik\xc5\xa1riniame traktoriuje\xc2\xa0\xe2\x80\x93 dviej\xc5\xb3 sraut\xc5\xb3, kurie leid\xc5\xbeia nepriklausomai perjungti kiekvieno vik\xc5\xa1ro pavar\xc4\x85. Kiekvieno i\xc5\xa1 pavar\xc5\xb3 d\xc4\x97\xc5\xbe\xc4\x97s i\xc5\xa1einan\xc4\x8dio veleno sukimo momentas per planetinius reduktorius perduodamas pagrindin\xc4\x97ms pavaroms, kurios leid\xc5\xbeia nepriklausomai valdyti kiekvieno vik\xc5\xa1ro greit\xc4\xaf traktoriui sukantis._NEWLINE_Ratinio traktoriaus T-150K sukimo momentas nuo pavar\xc5\xb3 d\xc4\x97\xc5\xbe\xc4\x97s perduodamas paskirstymo d\xc4\x97\xc5\xbeei (esan\xc4\x8diai tame pa\xc4\x8diame korpuse), o nuo jos\xc2\xa0\xe2\x80\x93 varantiesiems tiltams. Be to, nuo pavar\xc5\xb3 d\xc4\x97\xc5\xbe\xc4\x97s dalis galios perduodama padarg\xc5\xb3 prikabinimo mechanizmui._NEWLINE_Vik\xc5\xa1rinio ir ratinio traktori\xc5\xb3 pavar\xc5\xb3 d\xc4\x97\xc5\xbei\xc5\xb3 detal\xc4\x97s unifikuotos. Traktoriuose naudojamos vienodos pagrindin\xc4\x97s ir galin\xc4\x97s planetin\xc4\x97s pavaros.'